04葡萄的滋味

陳桂慧

溪湖出產葡萄，阮阿公、阿媽嘛種足濟葡萄，遐的葡萄栽是一欉一欉種落去的，袂輸共葡萄當做是心肝仔寶貝咧照顧，逐工天貓霧仔光就出門去園裡，一直無閒到日頭落山才甘願欲歇睏。

阿公常在共我講遮的葡萄是啉牛奶大漢的，我叫是伊咧佮我滾耍笑，有一擺歇睏日去葡萄園鬥相共才知影，為著欲予消費者食著安全安心的葡萄，阿公攏用鋤頭剷草，毋捌濺除草劑；為著欲有好食的葡萄，伊攏用上天然有機的牛奶肥。遮爾仔用心咧種作，生產出來的葡萄品質當然嘛是一粒一的﹗

毋過阿媽定定講：「作穡人，看天食飯。」正頭仔的葡萄十二月尾催芽了後，上驚開花期受著寒流的損蕩。若是好運無受著任何損害，新曆三月就會當看著一捾一捾青蘢蘢的葡萄，一工比一工閣較大粒。一直到四、五月開始沓沓仔轉色，一粒一粒那來那紅，紅甲反烏金仔烏金，這時就會看著阿媽歡喜甲喙笑目笑。開始收成的時，阿媽會共上媠的彼葩葡萄挽落來拜拜。我誠好玄一直問，伊講：「食果子拜樹頭，感謝天公伯仔庇佑，咱才有好收成。」

葡萄收成的時轉去阿公、阿媽遐，徛佇葡萄園，攑頭看棚頂，已經到分的葡萄袂輸一捾一捾的烏真珠。我上愛踮葡萄園裡現挽現食，鼻芳芳芳的葡萄味；相上烏金、上大粒的剪來食，共皮擘開窒入去喙內，規喙攏是甜甜甜的葡萄味。Mh ！現挽的有影上好食！若是熱天時仔，我會共葡萄囥入去冰箱冷凍，隔轉工，葡萄就變做葡萄冰，這種天然的好滋味會予人一粒紲一粒、心涼脾土開。看我按呢，阮阿母攏笑講我是歪喙雞食好米。

讀國中了後課業重，無通捷捷轉去食現挽的葡萄，阿媽疼惜阮，會專工揀媠閣甜的葡萄寄來予阮。葡萄箱仔一下掀開，uah ！芳貢貢的葡萄味衝起來，袂赴洗就先掣一粒來食。食佇喙裡的葡萄，除了記持內底彼種脆脆清甜的氣味以外，閣有阿媽對阮的疼心，葡萄的滋味實在幸福無地比。